Саугъэт нэхъыщхьэр - Инарыкъуейм
Къэбэрдей-Балъкъэрым и Инарыкъуей къуажэмрэ Камчаткэм щыIэ Елизовэ къалэмрэ щыщIадзащ футбол джэгупIэ IэрыщI губгъуэхэр ухуэным. Лэжьыгъэхэр зэфIэкIын хуейщ фокIадэ мазэм къриубыдэу.
А жылагъуэхэм щыщ командэхэр щытекIуащ «Уличный красава» и фIэщыгъэцIэу Урысейпсо ЦIыхубэ фронтым и щIалэгъуалэ къудамэм къызэригъэпэща уэрам футболымкIэ къэралпсо зэпеуэм. КIэух зэIущIэхэр щекIуэкIащ Сочэ къалэ и «Фыщт» стадионым. Елизовэ и «Альфа» командэр щытекIуащ зи ныбжьыр илъэс 14 - 15-м итхэм я гупым. Къэбэрдей-Балъкъэрым и «Инарыкъуейр» илъэс 16 - 17 хъухэм я зэхьэзэхуэм пашэ щыхъуащ.
«ЩIалэ цIыкIухэр я къару къызэрихькIэ текIуэныгъэм щIэбэнащ икIи джэгукIэ дахэ къагъэлъэгъуащ. Футбол джэгупIэ губгъуэхэр щаухуэну щIыпIэхэр зэгъусэу къыхэтхащ. Елизовэ къалэми Инарыкъуей къуажэми техникэр щолажьэ. Губгъуэм и лъабжьэр ягъэхьэзыращ. Лэжьыгъэхэр фокIадэ мазэм и кIэм зэфIэкIыну дыщогугъ», - жиIащ Урысейпсо ЦIыхубэ фронтым и щIалэгъуалэ къудамэм и унафэщI Кастюкевич Игорь.
IэрыщI губгъуэхэр къэхухьауэ щытынущ, гъуэхэр ягъэувынущ. Футболым дихьэххэм топ кърахуэкIыну Iэмал яIэнущ гъатхэми, гъэмахуэми, бжьыхьэми, уеблэмэ щIымахуэми.
Япэу «Уличный красава» урысейпсо футбол акцэр щекIуэкIар нэгъабэщ. Абы хэтащ къэрал псом щыщ сабий мин 35-рэ. Зэхьэзэхуэм и саугъэт нэхъыщхьэр иджырей мардэхэм тету къызэгъэпэща футбол джэгупIэ IэрыщI губгъуэрщ.
Мы гъэм «Уличный красава»-р хагъэхьащ УФ-м СпортымкIэ и министерствэм и урысейпсо, дунейпсо планым. Зэхьэзэхуэм хэтыну жэрдэм ящIащ командэ мини 6-м нэблагъэм.
Муниципальнэ зэпеуэхэр фокIадэм и 22-м зэфIэкIынущ. ЩIыналъэ Iыхьэр фокIадэм и 23-м къыщыщIэдзауэ жэпуэгъуэм и 6 пщIондэ екIуэкIынущ. ЩIыналъэхэм зэдай зэпеуэхэр жэпуэгъуэм и 14 - 20-хэм зэхэтынущ. Урысейпсо акцэм и кIэух зэIущIэхэр щэкIуэгъуэм и пэщIэдзэхэм къызэрагъэпэщынущ.
Жыласэ Замир.
